দিল্লির পর এবার কলকাতা। 
নোট বাতিল বিতর্কে ‘দিল্লি চলো’ অভিযানে গত বৃহস্পতিবার মুখ্যমন্ত্রী মমতা বন্দ্যোপাধ্যায় পৌঁছে গিয়েছিলেন রাজধানীতে রিজার্ভ ব্যাঙ্ক অফ ইন্ডিয়ার (আরবিআই) দফতরে। তার ৪৮ ঘণ্টার মধ্যে কলকাতায় আরবিআইয়ের কার্যালয়ের সামনে দাঁড়িয়ে তিনি নোট সংক্রান্ত পরিস্থিতির কথা জানতে চান। শনিবারের দুপুরে নেতাজি সুভাষ রোডে তখন মিনিট চল্লিশের জমজমাট নাটক! 
রাজ্যে ৫০০ টাকার নোট না-আসা নিয়ে এদিন ষড়যন্ত্রের অভিযোগ তোলেন মমতা। ঘটনাচক্রে, রাতেই ১০ বাক্স ৫০০ টাকার নোট পৌঁছেছে শহরে। 
আরবিআইয়ের সামনে দাঁড়িয়ে প্রধানমন্ত্রীকে নরেন্দ্র মোদীকে নিশানা করে মুখ্যমন্ত্রী বলেন, ‘‘হাজার হাজার গ্রামে পোস্ট অফিস, ব্যাঙ্ক নেই। লোকে কোথায় টাকা ভাঙাবে? কোনও পরিকল্পনা নেই। লোকে কি প্লাস্টিক খাবে!’’ তিনি জানিয়েছেন, তাঁর বেঁধে দেওয়া নির্দিষ্ট সময়সীমা পেরিয়ে যাওয়ার পরে রাস্তায় নেমে আন্দোলন হবে।
এদিন বেলা দেড়টা নাগাদ আচমকাই আরবিআইয়ের কার্যালয়ের সামনে পৌঁছন মমতা। তাঁর সঙ্গে ছিলেন সাংসদ ডেরেক ও’ব্রায়েন, তৃণমূল বিধায়ক নির্মল মাঝি, তৃণমূলনেতা শান্তনু সেন, কলকাতার পুলিশ কমিশনার রাজীব কুমার।  মুখ্যমন্ত্রীকে দেখেই তাঁর দিকে এগিয়ে যান এম ভি সিঙ্ঘভি নামে এক বৃদ্ধ। তিনি বলেন, ‘‘আমার কষ্টের পয়সা। অনেক কষ্টে দু’হাজার টাকা তুলেছি। বললাম খুচরো দিতে। দিল না।’’ গম্ভীর মুখেই বৃদ্ধের অভিযোগ শোনেন মমতা। তাঁদের কার্যালয়ের সামনে মুখ্যমন্ত্রী এসেছেন শুনে প্রায় সঙ্গে সঙ্গেই বেরিয়ে আসেন আরবিআইয়ের আঞ্চলিক অধিকর্তা রেখা ওয়ারিয়র-সহ অন্য আধিকারিকেরা (ছুটির দিনে দফতরে কয়েকজন আধিকারিক ছিলেন)।
রেখা-সহ আধিকারিকদের কাছে মমতা নোট-পরিস্থিতি সম্পর্কে জানাতে চান। বলেন, ‘‘পরিস্থিতি খুব খারাপ। ব্যাঙ্কে যাতে নোট পাওয়া যায় সেটা দেখুন।’’ রেখা বলেন, ‘‘সমস্যার কথা জানি। সাধ্যমতো চেষ্টা করছি।’’ উত্তরে মমতা অবশ্য সন্তুষ্ট হননি। আলোচনা চলাকালীনই আরবিআইয়ের আধিকারিকেরা মুখ্যমন্ত্রী হাতে তথ্য তুলে দেন। যার মধ্যে ছিল, এটিএম এবং ব্যাঙ্কে কত টাকা দেওয়া হয়েছে সেই সংক্রান্ত দু’টি আলাদা কাগজ। মমতা বলেন, ‘‘দুটো কাগজ কেন দিচ্ছেন? এর অর্থ আপনারা প্রস্তুত নন। আগে দেখুন, ব্যাঙ্ক, পোস্ট অফিসে যেন টাকা ঢোকে।’’ 
এদিকে আরবিআই সূত্রে খবর, এদিনই শহরে ৫০০ টাকার নোট পৌঁছেছে। তবে তাা প্রয়োজনের তুলনায় অনেক কমই। ৫০০ টাকার নোট নিয়ে মুখ্যমন্ত্রী বলেন, ‘‘মধ্যপ্রদেশ, রাজস্থানে দিয়েছে। অথচ এখনও বাংলায় ৫০০ টাকার নোট দেয়নি। এটাও বঞ্চনা।’’ 
টাকা তোলার ঊর্ধ্বসীমা বেঁধে দেওয়া নিয়েও মোদীর সরকারকে এদিন কাঠগড়ায় তুলেছেন মমতা। তাঁর কথায়, ‘‘তুঘলকি কায়দা মানব না! সেভিংস অ্যাকাউন্টের টাকা কেউ তুলতে পারছেন না। সেভিংসের টাকা সেফ আছে তো!’’ ৭২ ঘণ্টার সময়সীমা সম্পর্কে প্রশ্নের মমতার উত্তর, ‘‘যা বলেছি মনে আছে। যা বলেছি তা করি। সময় আসুক।’’
নয়াদিল্লিতে এদিন রাজ্যসভার বিরোধী দলনেতা গুলাম নবি আজাদের বাসভবনে বৈঠকে বসেন বিরোধীদলের সংসদীয় নেতারা। উপস্থিত ছিলেন তৃণমূল সাংসদ সুদীপ বন্দ্যোপাধ্যায়ও।